መንግስት ጉዳት ለደረሰባቸው የኢንቨስትመንት ተቋማት ከአንድ ቢሊዮን ብር በላይ ገንዘብ ድጋፍ አደረገ
መንግስት ጉዳት ለደረሰባቸው ከ300 በላይ የኢንቨስትመንት ተቋማት ከአንድ ቢሊዮን ብር በላይ ገንዘብ ድጋፍ አደርጓል፡፡ባለፉት ጊዜያት በአገሪቱ አንዳንድ አካባቢዎች በተፈጠረው አለመረጋጋት ጉዳት ለደረሰባቸው ከ300 በላይ ለሚሆኑ የኢንቨስትመንት ተቋማት መንግስት ከአንድ ቢሊዮን ብር በላይ ገንዘብ ድጋፍ ማድረጉን የኢትዮጵያ ኢንቨስትመንት ኮሚሽን ምክትል ኮሚሽነር አቶ ተካ ገ/ኢየሱስ ገልጸዋል፡፡ተቋማቱ ከውጭ የሚያስገቡ የካፒታል ዕቃዎች እና የማምረቻ መሳሪዎች ከቀረጥ ነፃ እንዲያስገቡም ፈቃድ መስጠቱን ተናግረዋል፡፡ለአንድ አመት የሚቆይ የግብር እፎይታ ጊዜ ማበረታቻ መደረጉንም አቶ ተካ አስታውቋል፡፡  ከዚሁ ባሻገር የኢትዮጵያ የውጭ ኢንቨስትመንትን ለማሳደግ ከተለያዩ ባለድርሻ አካላት ጋር በመሆን እየተሰራ ይገኛል ብለዋል፡፡ባለፉት ስድስት ወራት ጊዜ ውስጥ አገሪቱ ከውጭ ቀጥታ ኢንቨስትመንት ከሁለት ነጥብ ሁለት ቢሊዮን የአሜሪካን ዶላር በላይ ካፒታል ገቢ ማግኘቷንም አቶ ተካ ገ/ኢየሱስ ገልጸዋል፡፡